b'\n_START_ARTICLE_\nMontserrat Caball\xc3\xa9 i Folch\n_START_SECTION_\nInf\xc3\xa0ncia\n_START_PARAGRAPH_\nEn generacions anteriors, la fam\xc3\xadlia havia tingut rellev\xc3\xa0ncia pol\xc3\xadtica i diplom\xc3\xa0tica gr\xc3\xa0cies al paper que va desenvolupar el besavi Artur Folch, actiu en la Cuba preindependent. Una n\xc3\xa9ta d\'aquest, Anna Folch (1911), es va casar amb Carles Caball\xc3\xa9 (1907), fill d\'un enginy\xc3\xb3s industrial t\xc3\xa8xtil tarragon\xc3\xad, i la parella es va traslladar el 1932 a Barcelona, al carrer d\'Igualada, n\xc3\xbam. 20, del barri de Gr\xc3\xa0cia, per dur a terme la seva tasca laboral. El 12 d\'abril de 1933, va n\xc3\xa9ixer la Montserrat, la qual, des de ben joveneta, va patir les conseq\xc3\xbc\xc3\xa8ncies econ\xc3\xb2miques de la situaci\xc3\xb3 pol\xc3\xadtica de la d\xc3\xa8cada dels anys trenta: l\'expropiaci\xc3\xb3 de la f\xc3\xa0brica familiar i la p\xc3\xa8rdua de la situaci\xc3\xb3 de privilegi econ\xc3\xb2mic de qu\xc3\xa8 havien gaudit fins llavors. La posterior Guerra Civil espanyola va deixar la fam\xc3\xadlia molt empobrida. El pare fou malferit a la guerra i degut a aix\xc3\xb2 sempre va tenir problemes card\xc3\xadacs. Malgrat viure en la postguerra, Montserrat afirma que va viure una infantesa molt feli\xc3\xa7 amb la fam\xc3\xadlia. _NEWLINE_El Nadal del 1940, la Montserrateta va voler felicitar la seva fam\xc3\xadlia amb la interpretaci\xc3\xb3 d\'Un bel d\xc3\xac vedremo de la Madama Butterfly. L\'havia escoltat moltes vegades a trav\xc3\xa9s del disc a casa seva i tamb\xc3\xa9 en directe en una funci\xc3\xb3 al Liceu del gener d\'aquell any, interpretada per la seva estimada Merc\xc3\xa8 Capsir. Montserrat va entrar per primera vegada al Conservatori Superior de M\xc3\xbasica del Liceu de Barcelona el 1941 per estudiar solfeig, piano i cant. Pere Vallribera, director del Conservatori, li va semblar que hi havia motius suficients en el seu inter\xc3\xa8s i en la qualitat de la seva veu per tal de fomentar la seva educaci\xc3\xb3 amb una beca._NEWLINE_Un any m\xc3\xa9s tard va n\xc3\xa9ixer el seu germ\xc3\xa0 Carles, que arribar\xc3\xa0 a ser el veritable puntal econ\xc3\xb2mic i organitzatiu de la fam\xc3\xadlia. La salut del seu pare era delicada i es van veure obligats a traslladar-se a viure un temps a la Floresta. Durant aquest per\xc3\xadode, la Montserrat va haver d\'abandonar les classes i es va fer c\xc3\xa0rrec del seu germ\xc3\xa0. El 1945 retornen a un pis modest de les Corts i la Montserrat va estudiar a l\'Acad\xc3\xa8mia Arpi. Per\xc3\xb2 malgrat les pen\xc3\xbaries, a final de setembre del 1949, Caball\xc3\xa9 va comen\xc3\xa7ar els seus estudis preliminars de veu. Una nova malaltia del seu pare, va fer decidir que Montserrat, a banda dels estudis, es posaria a treballar en una f\xc3\xa0brica durant el dia i aniria a classe al Liceu al vespre. Montserrat va haver de deixar els estudis per fer m\xc3\xa9s hores i poder pagar una intervenci\xc3\xb3 quir\xc3\xbargica del seu pare.\n_START_SECTION_\nEls anys del Conservatori\n_START_PARAGRAPH_\nFou en aquella \xc3\xa8poca, fruit d\'una desesperaci\xc3\xb3 extrema, que es decidiren a demanar ajuda a Joan Antoni Bertrand, hereu d\'una fam\xc3\xadlia industrial t\xc3\xa8xtil, mecenes i un dels propietaris del Liceu. Bertrand va organitzar una audici\xc3\xb3 en qu\xc3\xa8 Montserrat, que ja tenia disset anys, va ser convidada a cantar davant mitja dotzena de persones, entre les quals hi havia Josep Antoni i la seva germana Merc\xc3\xa8. La resta, seleccionades pels Bertrand entre el seu ampl\xc3\xadssim cercle d\'amistats mel\xc3\xb2manes, inclo\xc3\xafa Max Lorenz (el fam\xc3\xb3s heldentenor wagneri\xc3\xa0 que cantava sovint al Liceu), Julius Katchen (el reconegut pianista estatunidenc, que actuava sovint al Palau de la M\xc3\xbasica de Barcelona i que, en aquestes ocasions era, invariablement, hoste dels Bertrand) i Al\xc3\xadcia de Larrocha._NEWLINE_El resultat immediat del patrocini dels Bertrand li va permetre de tornar al Conservatori del Liceu, a temps de comen\xc3\xa7ar l\'any acad\xc3\xa8mic 1950-1951, i als seus estudis de cant. Fou justament all\xc3\xa0 on va con\xc3\xa8ixer les tres persones que van influir de manera m\xc3\xa9s profunda en la seva formaci\xc3\xb3 musical:_NEWLINE_Eugenia Kemeny, Conxita Badia i Napoleone Annovazzi. Amb un entusiasme renovat, va fer grans progressos en poc temps, esfor\xc3\xa7ant-se a passar dos cursos_NEWLINE_cada any. Entre les seves condeixebles d\'aquests anys d\'estudi hi havia la tamb\xc3\xa9 soprano Mirna Lacambra, amb la qual va construir una s\xc3\xb2lida amistat que va persistir._NEWLINE_Eugenia Kemeny era una soprano que havia abordat en altres temps papers wagnerians i que ara, refugiada a Barcelona despr\xc3\xa9s de la Segona Guerra Mundial, es dedicava a la formaci\xc3\xb3 de joves cantants i de la t\xc3\xa8cnica del cant al conservatori del Liceu amb uns m\xc3\xa8todes sorprenents amb gimn\xc3\xa0stica inclosa. Kemeny obligava els alumnes a fer nom\xc3\xa9s exercicis de respiraci\xc3\xb3 i de vocalitzaci\xc3\xb3 que van donar a la Caball\xc3\xa9 una t\xc3\xa8cnica impecable i alhora un instrument flexible. Conxita Badia, reconeguda liederista a qui Caball\xc3\xa9 sempre ha considerat la seva mare musical, va donar experts consells sobre cant molt importants a la jove Montserrat. Napoleone Annovazzi, responsable musical del Liceu durant els anys 1942-1953, a part d\'harmonia, contrapunt i orquestraci\xc3\xb3, la va orientar pel que fa al repertori m\xc3\xa9s adient._NEWLINE_Dos esdeveniments art\xc3\xadstic foren importants per al desenvolupament futur de Caball\xc3\xa9. Un va ser l\'any 1952 quan Kemeny la va convidar al concert que don\xc3\xa0 Kirsten Flagstad al Liceu. L\'altre va ser el debut, el novembre del 1953, de Renata Tebaldi al Liceu. Nom\xc3\xa9s en tres anys, Montserrat va poder escoltar la diva italiana en diversos dels seus papers principals, inclosos Violetta, Tosca i Mim\xc3\xac. Tebaldi, amb la qual coincidiria sovint m\xc3\xa9s tard, en aquells anys es va convertir en un \xc3\xaddol dels espectadors del Liceu._NEWLINE_Amb 21 anys afrontava l\'examen de final de curs que havia estat establert per Dove sono i bei mornenti, de l\'acte II de Le nozze di Figaro; Ah, non credea mirarti de l\'acte II de La sonnambula; i Und ob die Wolke de l\'acte I de Der Freisch\xc3\xbctz. Per\xc3\xb2 pels nervis acumulats, Montserrat no s\'acabava de trobar b\xc3\xa9 i mentre anava cantant aquesta darrera pe\xc3\xa7a va sentir que li venia un desmai i en fer la pen\xc3\xbaltima nota de l\'\xc3\xa0ria va perdre el coneixement. Tot i que el doctor que hi era present ho va certificar, un membre del jurat es va entossudir a no admetre que la falla havia estat per raons de salut i no se li va concedir la medalla d\'or de l\'entitat. El conservatori va guardar la medalla d\'or durant molts anys sense donar-l\'hi, tot i que l\'havia merescut plenament. Aquest resultat \xc3\xb2bviament injust es va esmenar finalment, i despr\xc3\xa9s d\'un primer intent de l\'any 1962 que Montserrat rebutj\xc3\xa0, el dia 7 de gener de 1987, en el concert organitzat amb motiu del 25\xc3\xa8 aniversari del debut al Liceu de la cantant.\n_START_SECTION_\nInici de la carrera\n_START_PARAGRAPH_\nL\'1 de maig de 1954, havia actuat en un concert p\xc3\xbablic al Conservatori del Liceu. Fora del Conservatori, el 20 de gener de 1955 va fer el seu primer recital p\xc3\xbablic a Barcelona: al Palau G\xc3\xbcell, juntament amb un flautista i una arpista i acompanyada al piano per Pere Vallribera, amb peces de Haendel, Scarlatti, Vivaldi, Max Reger i Llu\xc3\xads Millet. El 13 de juny cant\xc3\xa0 al Casal del Metge de Barcelona, en una confer\xc3\xa8ncia-concert de Napoleone Annovazzi, amb altres cantants: cant\xc3\xa0 \xc3\xa0ries d\' Il filosofo di campagna de Baldassare Galuppi i de La serva padrona de Pergolesi._NEWLINE_La primera actuaci\xc3\xb3 despr\xc3\xa9s de la seva titulaci\xc3\xb3 va ser tamb\xc3\xa9 el primer debut oper\xc3\xadstic i esc\xc3\xa8nic, amb el paper de Serpina a l\'\xc3\xb2pera de Giovanni Battista Pergolesi La serva padrona, al Teatre Fortuny de Reus, el 17 de juny de 1955, amb la companyia d\'\xc3\x92pera de Cambra de Barcelona dirigida pel mestre Napoleone Annovazzi. Tamb\xc3\xa9, amb el mateix repartiment i programa, va actuar a Figueres. i, el 27 de juny, al Teatre Principal de Val\xc3\xa8ncia. Poc despr\xc3\xa9s, el 10 de juliol de 1955, va fer el seu primer concert en solitari, a la Sala Vila Arrufat de Can Bartomeu, a Pedralbes, segurament recomanada per Conxita Badia.\n_START_SECTION_\nBasilea i Bremen\n_START_PARAGRAPH_\nDespr\xc3\xa9s de diverses proves infructuoses a N\xc3\xa0pols i Roma amb l\'ajuda del bar\xc3\xadton catal\xc3\xa0 Raimon Torres, finalment aconsegueix un contracte al Maggio Musicale Fiorentino que finalment no es va dur a terme. L\'any 1956 el director del Teatre Municipal de Basilea (Stadttheater Basel), Hermann Wedekind, li va donar l\'oportunitat de fer diverses substitucions de papers petits. La direcci\xc3\xb3 del teatre encara no comptava amb ella com a substituta d\'un paper important fins que la sort li va ser favorable. Un any despr\xc3\xa9s, la soprano que havia de cantar Mim\xc3\xac a La boh\xc3\xa8me de Puccini aquella temporada va cancel\xc2\xb7lar la seva actuaci\xc3\xb3. La substituta oficial estava malalta i la segona no era a la ciutat. Aleshores Montserrat tenia una veu de l\xc3\xadrica pura d\'una enorme bellesa i sembla que va la direcci\xc3\xb3 del teatre va quedar contenta perqu\xc3\xa8 li van encarregar altres papers com el de Nedda, de Pagliacci, per exemple) que se li adeien menys per\xc3\xb2 que tamb\xc3\xa9 va resoldre b\xc3\xa9. Despr\xc3\xa9s va cantar un impressionant repertori de papers a Tosca de Giacomo Puccini, Aida de Giuseppe Verdi, Arabella i Salom\xc3\xa9, ambdues \xc3\xbaltimes de Richard Strauss._NEWLINE_Reconeguda com una de les cantants permanents de l\'\xc3\x92pera de Basilea, ara Montserrat Caball\xc3\xa9 podia acceptar contractes ocasionals amb altres teatres. Aix\xc3\xad, va ser convidada a cantar el paper de Marta a Tiefland d\'Eugen d\'Albert a l\'\xc3\x92pera de Bielefeld, i sobretot, el 28 de febrer de 1959 va debutar a l\'\xc3\x92pera de Viena com Donna Elvira en una funci\xc3\xb3 del Don Giovanni. Va agradar molt la seva interpretaci\xc3\xb3 i va ser recompensada amb la possibilitat d\'interpretar el 10 de maig Salom\xc3\xa9._NEWLINE_La temporada de 1960 i 1961 va ser contractada per l\'\xc3\x92pera de Bremen, on es va especialitzar en papers de bel canto. El 1962 va tornar a Barcelona i va debutar al Liceu el 7 de gener amb Arabella. Aquell mateix any, gr\xc3\xa0cies a un suggeriment d\'Oriol Martorell, comprom\xc3\xa8s director de cor, la cantant comen\xc3\xa7\xc3\xa0 a col\xc2\xb7laborar amb Discos Vergara, a partir de can\xc3\xa7ons d\'Eduard Toldr\xc3\xa0, mort precisament pocs mesos abans._NEWLINE_El 14 d\'agost de 1964 es cas\xc3\xa0 a Montserrat amb el tenor Bernab\xc3\xa9 Mart\xc3\xad, uni\xc3\xb3 de la qual nasqu\xc3\xa9, Montserrat Mart\xc3\xad i Caball\xc3\xa9, tamb\xc3\xa9 cantant i que ocasionalment canten juntes.\n_START_SECTION_\n\xc3\x88xit internacional\n_START_PARAGRAPH_\nEl primer \xc3\xa8xit internacional de Caball\xc3\xa9 fou l\'any 1965 quan el 19 d\'abril va substituir la indisposada Marilyn Horne en la representaci\xc3\xb3 en concert de Lucrezia Borgia al Carnegie Hall de Nova York. El p\xc3\xbablic va embogir i al final va aplaudir durant mitja hora. La seva representaci\xc3\xb3 caus\xc3\xa0 sensaci\xc3\xb3 i la f\xc3\xa9u famosa al m\xc3\xb3n de l\'\xc3\xb2pera, arribant a dir el New York Times que la seva veu era la uni\xc3\xb3 de Maria Callas i Renata Tebaldi. Era la primera vegada que cantava aquell paper i li va obrir les portes dels grans escenaris internacionals i de les cases discogr\xc3\xa0fiques._NEWLINE_El mateix any debut\xc3\xa0 al Glyndebourne Festival i al Metropolitan Opera com a Marguerite en el Faust de Gounod. La seva presentaci\xc3\xb3 al Liceu el gener del 1966 amb Il trovatore, despr\xc3\xa9s dels \xc3\xa8xits americans que li van valdre el reconeixement definitiu a casa seva. Una altra fita important va ser el 1969 quan va cantar Don Carlo a Verona al costat de Pl\xc3\xa1cido Domingo i Fiorenza Cossotto. Tot i actuar amb crosses, l\'\xc3\xa0ria del quart acte va provocar l\'entusiasme i el p\xc3\xbablic va explotar en una ovaci\xc3\xb3 de diversos minuts._NEWLINE_El 1972 debut\xc3\xa0 a La Scala amb Norma de Bellini i tamb\xc3\xa9 represent\xc3\xa0 la Violetta de La Traviata a la Royal Opera House-Convent Garden de Londres._NEWLINE_El 1977 va participar en la gala de clausura del vell Metropolitan de Nova York al costat de Renata Tebaldi, Zinka Milanov, Birgit Nilsson, Leontyne Price, R\xc3\xa9gine Crespin i Eleanor Steber. El mateix any va cantar Turandot a San Francisco, al costat de Luciano Pavarotti._NEWLINE_Montserrat Caball\xc3\xa9 va cantar m\xc3\xa9s de vuitanta papers oper\xc3\xadstics, des de l\'\xc3\xb2pera barroca fins a Verdi, Wagner i Puccini, incloent obres de Richard Strauss. Tamb\xc3\xa9 va cantar can\xc3\xa7ons populars espanyoles. Sempre va cantar al Liceu, fins i tot durant la gran crisis del Liceu a finals dels anys 70. A comen\xc3\xa7aments dels 90 les seves relacions amb el teatre es van refredar, per\xc3\xb2, amb el Liceu cremat (1994), es va posar al davant de la campanya per a la reconstrucci\xc3\xb3. Va ser una de les deu primeres dones que van demanar l\'any 2000 l\'ingr\xc3\xa9s al Cercle del Liceu. Des que es retir\xc3\xa0 de l\'escenari, Caball\xc3\xa9 es va dedicar a diverses activitats ben\xc3\xa8fiques. Fou Ambaixadora de Bona Voluntat per la UNESCO i va crear una fundaci\xc3\xb3 pels nens necessitats a Barcelona. El juliol de 2008 don\xc3\xa0 suport al Manifiesto por la lengua com\xc3\xban reivindicant el paper preponderant pel castell\xc3\xa0 en tot el territori espanyol._NEWLINE_El 2010 va participar, junt amb la seva filla Montserrat Mart\xc3\xad, en el disc de La Marat\xc3\xb3 de TV3 amb una versi\xc3\xb3 en catal\xc3\xa0 de "You\'ll be in my heart" de Phil Collins titulada "Ser\xc3\xa0s en el Meu Cor"._NEWLINE_Caball\xc3\xa9 tamb\xc3\xa9 ha fet incursions en la m\xc3\xbasica pop, aix\xc3\xad el duet de Caball\xc3\xa9 amb el cantant de rock Freddie Mercury, Barcelona, esdevingu\xc3\xa9 l\'himne ofici\xc3\xb3s dels Jocs Ol\xc3\xadmpics de Barcelona 1992 i li va permetre ampliar la seva projecci\xc3\xb3 art\xc3\xadstica a \xc3\xa0mbits m\xc3\xa9s populars._NEWLINE_La Caball\xc3\xa9 no era una gran actriu dalt de l\'escenari. per\xc3\xb2 tenia era una veu com poques, de timbre i color magn\xc3\xadfics, i un gust exquisit per cantar. Era extraordin\xc3\xa0ria usant una t\xc3\xa8cnica fora del com\xc3\xba. La seva veu era notable per la seva puresa, pel seu control prec\xc3\xads i per la seva pot\xc3\xa8ncia. La seva t\xc3\xa8cnica era superba, per la matisaci\xc3\xb3 vocal i pels seus exquisits pianissimos.\n_START_SECTION_\nPremis i reconeixements\n_START_PARAGRAPH_\nEntre els molts premis musicals rebuts cal destacar la Medalla d\'Or del Gran Teatre del Liceu en 1996, el Premi Grammy a la millor interpretaci\xc3\xb3 vocal solista de m\xc3\xbasica cl\xc3\xa0ssica rebut el 1968 per la seva interpretaci\xc3\xb3 en l\'\xc3\xa0lbum Rossini: Rarities. El 1982 fou guardonada amb la Medalla d\'Or de la Generalitat de Catalunya i el 1991 amb el Premi Pr\xc3\xadncep d\'Ast\xc3\xbaries de les Arts juntament amb Vict\xc3\xb2ria dels \xc3\x80ngels, Teresa Berganza, Josep Carreras, Pilar Lorengar, Alfredo Kraus i Pl\xc3\xa1cido Domingo._NEWLINE_L\'any 2003 fou guardonada amb el Premi Nacional de M\xc3\xbasica, que concedeix la Generalitat de Catalunya, pel seu retorn al Gran Teatre del Liceu amb l\'\xc3\xb2pera Enric VIII, de Camille Saint-S\xc3\xa4ens._NEWLINE_El juliol de 2008 fou investida doctora honoris causa per la Universitat Internacional Men\xc3\xa9ndez Pelayo, alhora que es definia com a espanyola i biling\xc3\xbce._NEWLINE_El 4 de desembre de 2009 va ser distingida amb la Gran Creu de Cavaller de l\'Orde al M\xc3\xa8rit de la Rep\xc3\xbablica Italiana (Cavaliere di Gran Croce OMRI) pel president de l\'estat. El 8 de febrer de 2011 va ser investida doctora honoris causa per la Universitat de Barcelona. El 18 de novembre 2013 va rebre la Medalla de les Arts de la Comunitat de Madrid.\n_START_SECTION_\nFrau fiscal\n_START_PARAGRAPH_\nEl 29 d\'abril de 2014, un jutjat de Barcelona la va citar a declarar com a imputada per un presumpte delicte de frau fiscal arran d\'una querella de la fiscalia que l\'acusava d\'haver defraudat prop de 500.000 euros a la hisenda p\xc3\xbablica. El desembre de 2014 Caball\xc3\xa9 va arribar a un acord amb la Fiscalia i l\'Estat per no haver d\'anar a judici i evitar la pres\xc3\xb3. La cantant, que ja havia reconegut el frau de m\xc3\xa9s de mig mili\xc3\xb3 d\'euros de qu\xc3\xa8 se l\'acusava, va acceptar una condemna de mig any de pres\xc3\xb3 i pagar una multa de 240.000 euros, la meitat de la quantitat defraudada. El desembre de 2015 va ser finalment condemnada a sis mesos de pres\xc3\xb3 per frau fiscal a Hisenda, aix\xc3\xad com a pagar una multa de 254.000 euros.'